Στέφανος Πετράκης

Ο Στέφανος Πετράκης (17  Δεκεμβρίου 1924 – 8 Μαΐου 2022) ήταν πρωταθλητής του στίβου στα 100μ., στα 200μ. και στη σκυταλοδρομία 4Χ100.

Κέρδισε μετάλλια σε Μεσογειακούς Αγώνες και σε τέσσερις Βαλκανικούς Αγώνες τη δεκαετία του 1950. Επίσης πήρε μέρος στους Ολυμπιακούς Αγώνες, στο Λονδίνο, το 1948, και στο Ελσίνκι, το 1952.

Βιογραφικό 
Ο Στέφανος Πετράκης γεννήθηκε στην Αθήνα το 1924 και ήταν αθλητής του Παναθηναϊκού.

Κέρδισε το πρώτο χρυσό μετάλλιο στα 100μ., σε Πανελλήνιους Αγώνες, το 1948, με χρόνο 11.3.http://www.palaimaxoipanathinaikou.gr/1722/stefanos-petrakis-stivos/?doing_wp_cron=1656613371.0833449363708496093750 Στο ίδιο αγώνισμα ήταν πρώτος και στους Πανελλήνιους Αγώνες το 1950 και το 1952. Στα 200μ. ήταν πρωταθλητής Ελλάδας τέσσερις φορές: το 1951, το 1952, το 1953 και το 1955. Επίσης υπήρξε πρωταθλητής Ελλάδας με την ομάδα σκυταλοδρομίας του Παναθηναϊκού.https://www.sport24.gr/stivos/pethane-o-stefanos-petrakis.9624652.html

Στους πρώτους Μεσογειακούς Αγώνες, που διεξήχθησαν στην Αλεξάνδρεια, το 1951, κατέκτησε το χρυσό μετάλλιο στα 100 μ., με επίδοση 10.9 και το αργυρό μετάλλιο στη σκυταλοδρομία 4Χ100, μαζί με τους Τσολάκη, Βεντλίκο και Σύλλη. Στους ίδιους αγώνες ήταν έκτος στα 200 μ. Στους Μεσογειακούς Αγώνες της Βαρκελώνης, το 1955, κέρδισε και πάλι το αργυρό μετάλλιο στη σκυταλοδρομία 4Χ100, αυτή τη φορά μαζί με τους Γεωργόπουλο, Κηπουρό και Τσαλαμανιό ενώ στα 200 μ. κατέκτησε ξανά την έκτη θέση.

Στους Βαλκανικούς Αγώνες που διεξήχθησαν στην Αθήνα, το 1953, ήταν πρώτος στα 200μ. με χρόνο 22,6. Στις επόμενες δύο διοργανώσεις, στο Βελιγράδι, το 1954, και στην Κωνσταντινούπολη, το 1955, ήταν δεύτερος. Στους Βαλκανικούς Αγώνες το 1959, στο Βουκουρέστι, κέρδισε το χάλκινο μετάλλιο στα 100 μ.

Πήρε μέρος στους Ολυμπιακούς το 1948 στο Λονδίνο και το 1952 στο Ελσίνκι στα 100, 200 και 4χ100μ στους προκριματικούς γύρους.

Διετέλεσε επί πολλά χρόνια (1964-1967, 1975-1986) δημοτικός σύμβουλος και Πρόεδρος του Δημοτικού Συμβουλίου (1975-1976 και 1979-1982), στο Δήμο Περιστερίου. 
https://www.peristerinews.gr/pethane-o-peristeriotis-stefanos-petrakis/

 Παραπομπές 

Κατηγορία:Έλληνες αθλητές δρόμων ταχύτητας
Κατηγορία:Αθλητές στίβου ΠΑΟ